
PARLAMENTUL ROMÂNIEI

CAMERA DEPUTAŢILOR
	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 03.03.2010          

  Pl-x 23/2010                    


AVIZ
asupra propunerii legislative pentru modificarea şi completarea Legii fondului funciar nr. 18/1991
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii fondului funciar nr. 181991, trimisă cu adresa nr. Pl x 23 din 15 februarie 2010 şi înregistrată cu nr. 31/65 din 15 februarie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins iniţiativa legislativă în şedinţa din 8 februarie 2010.

Potrivit dispoziţiilor art.61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 3 martie 2010.
Iniţiativa legislativă are ca obiect de reglementare modificarea art. 74 şi completarea art. 111 din Legea fondului funciar nr. 18/1991, republicată, cu modificările şi completările ulterioare, în sensul că deţinătorii de terenuri agricole vor fi obligaţi să le cultive, să asigure protecţia solului şi să execute lucrările pe curbele de nivel, iar refuzul acestora de a cultiva sau de a întreţine terenurile agricole, constituie contravenţie.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 1068 din 23.09.2009 şi punctul de vedere al Guvernului transmis prin adresa nr. 101 din 19.01.2010, prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, deoarece, analizând conţinutul art. 74 şi 75 din Legea nr. 18/1991, se observă că există obligaţia cultivării terenurilor şi obligaţia de a asigura protecţia solului şi există şi sancţiunea civilă aplicată de primării. Această sancţiune nu poate fi dublată printr-o altă prevedere legală care să incrimineze aceste fapte ca şi contravenţii 

În raport de obiectul şi conţinutul reglementării,  proiectul de lege face parte din categoria legilor organice. 
                 PREŞEDINTE,                        
                                       SECRETAR,

                  Daniel BUDA              



    Gabriel ANDRONACHE
  Consilier, Iuliana Fuiorea

